J. Budaj, poslanec: (2002-07-02):
J. Migaš, predseda NR SR: Panie poslankyne, páni poslanci, v súlade s rokovacím poriadkom vyhlásil som rozpravu za skončenú. K rozprave sa vyjadril minister, vyjadril sa podpredseda výboru, čiže tento bod sme pred hlasovaním uzavreli. Prerušujem rokovanie o tomto bode programu, budeme hlasovať o ňom zajtra. Panie poslankyne, páni poslanci, dnes sme schválili dva návrhy na skrátené konania, teraz by sme pristúpili k prvým čítaniam, k tým návrhom, pri ktorých Národná rada dala súhlas na skrátené legislatívne konanie. Čiže prvým návrhom, ktorý bol schválený, je vládny návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov . Vládny návrh zákona ste dostali ako tlač 1591. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí pod č. 1789. Z poverenia vlády Slovenskej republiky návrh zákona uvedie ministerka pre správu a privatizáciu národného majetku pani Mária Machová. Nech sa páči, pani ministerka. M. Machová, ministerka pre správu a privatizáciu národného majetku SR: Vážený pán predseda, vážené panie poslankyne, páni poslanci, na základe uznesenia vlády č. 492 zo dňa 15. mája tohto roku je na rokovanie Národnej rady Slovenskej republiky predložený vládny návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov. Tento návrh novely má za cieľ upraviť niektoré inštitúty riadenia štátneho podniku riaditeľom a výkon kontroly podnikania štátneho podniku zo strany dozornej rady štátneho podniku a upraviť podmienky výberového konania na riaditeľa štátneho podniku. V novele sa vymedzujú povinnosti riaditeľa v rámci činnosti podniku, jeho zodpovednosť za hospodárne a odborné riadenie podniku. Zavádza sa informačná povinnosť riaditeľa voči zakladateľovi vo veci oznamovania o svojich podnikateľských aktivitách, majetkových podieloch a majetkových podieloch jemu blízkych osôb, oznamovacia pôsobnosť voči dozornej rade v tom zmysle, že riaditeľ štátneho podniku je povinný informovať dozornú radu o významných skutočnostiach ovplyvňujúcich jeho podnikateľskú činnosť, majetok podniku a jeho likviditu. Postavenie riaditeľa v novele nie je pracovnoprávnym vzťahom, ale obchodnoprávnym vzťahom založenom na zmluvnom základe podľa § 566 a § 576 Obchodného zákonníka. Pôjde o mandátnu zmluvu medzi zakladateľom a riaditeľom, kde sa vymedzia aj postihy za neplnenie si povinností, ktoré sa nanovo upravujú v rámci právneho postavenia riaditeľa štátneho podniku. Informačná povinnosť vo veciach podnikateľských aktivít riaditeľa a majetkových podielov v iných spoločnostiach sa bude vzťahovať aj na členov dozornej rady – ako aj spôsob kreovania výlučne tohto orgánu len výberovým konaním. Rozširujú sa oprávnenia dozornej rady vo veciach kontroly nad podnikateľskou činnosťou štátneho podniku tým, že sa umožňuje nahliadanie do všetkých dokladov a záznamov týkajúcich sa činnosti podniku vrátane kontroly účtovných záznamov a podnikateľskej činnosti podniku, povinnosť riaditeľa poskytovať na požiadanie rady vysvetlenia a zdôvodnenia. Súčasne sa rozširuje pôsobnosť rady o výber a schvaľovanie audítora, schvaľovanie poskytovania úverov, pôžičiek alebo zabezpečenie záväzku riaditeľovi, prokurátorovi či inej osobe oprávnenej konať za podnik vrátane osôb im blízkych. Okrem týchto zásadných zmien predkladaný návrh zákona upresňuje obsahové náležitosti ročnej a mimoriadnej účtovnej uzávierky tak, že okrem náležitostí podľa zákona č. 563/1991 Zb. o účtovníctve musí obsahovať aj ročné odmeny riaditeľa štátneho podniku za podiel na zisku, pričom tieto nemôžu presiahnuť 10-násobok priemernej mzdy dosahovanej v národnom hospodárstve. V rámci likvidácie štátneho podniku sa likvidátorovi ukladá aj oznamovacia povinnosť oboznámiť s tým štátny archív a vypracovať návrh na vyradenie registračných záznamov vrátane odovzdania archívnych dokumentov. Vážené panie poslankyne, páni poslanci, úpravy, ktorými sa novelizujú niektoré ustanovenia zákona o štátnom podniku, sledujú cieľ: zníženie priestoru na korupciu a zvýšenie kvality manažmentu štátneho podniku, ako aj vytvorenie širšieho priestoru na ingerenciu štátu s cieľom zvýšiť kontrolu pri nakladaní s majetkom štátu v správe štátneho podniku. Predkladaný zákon nebude mať priamy dosah na štátny rozpočet, nie je v rozpore s Ústavou Slovenskej republiky a ostatnými všeobecne záväznými predpismi. Vážené dámy poslankyne, páni poslanci, dúfam, že podporíte navrhovanú novelu a posuniete návrh zákona do druhého čítania. Ďakujem vám veľmi pekne za pozornosť a za vhodné prostredie pri predložení tohto návrhu zákona. J. Migaš, predseda NR SR: Ďakujem pani ministerke. Nech sa páči, zaujmite miesto určené pre navrhovateľov. Dávam slovo spravodajcovi, ktorého určil navrhnutý gestorský výbor pre hospodárstvo, privatizáciu a podnikanie, poslancovi Pavlovi Prokopovičovi. Nech sa páči.